**x** (laus. *Multiply*) on englantilaisen laulaja-lauluntekijä Ed Sheeranin toinen studioalbumi. Albumi julkaistiin vuonna 2014 Australiassa ja Uudessa-Seelannissa 20. kesäkuuta, ja maailmanlaajuisesti 23. kesäkuuta Asylum- ja Atlantic Records -levy-yhtiöiden toimesta. Se sai hyvän vastaanoton kriitikoiden ja yleisön keskuudessa, ja oli kansainvälinen kaupallinen menestys. *x* nousi albumilistojen ykköseksi viidessätoista maassa, muun muassa Britannian albumilistalla, Yhdysvaltain Billboard 200 -listalla ja Suomen virallisella listalla. Se oli vuoden 2015 toiseksi myydyin albumi ja ehdokas muun muassa vuoden albumin Grammy-palkinnon voittajaksi.

Albumin tuottajina toimivat muun muassa Rick Rubin, Pharrell Williams ja Sheeranin esikoisalbumin + tuottanut Jake Gosling. Albumin perusversio sisältää 12 kappaletta, deluxe-erikoispainos 16 kappaletta ja Wembley Edition -erikoispainos 18 kappaletta. Kaiken kaikkiaan Sheeran oli kirjoittanut albumia varten yli 120 kappaletta vuosien 2012 ja 2014 välillä. Singleinä albumilta julkaistiin viisi kappaletta: "Sing", "Don’t", "Thinking Out Loud", "Bloodstream" ja "Photograph", joista neljä ensimmäistä nousivat kukin Britannian singlelistalla kymmenen parhaan joukkoon. "Sing" oli Sheeranin uran ensimmäinen ykköstilan saavuttanut single, ja niin ikään listaykköseksi yltänyt "Thinking Out Loud" palkittiin vuoden 2015 Grammy-gaalassa vuoden lauluna ja parhaana pop-sooloesityksenä.

*x* oli suoratoistopalvelu Spotifyn vuoden 2014 soitetuin albumi yli 430 miljoonalla toistollaan. Albumin suosio suoratoistopalveluiden käyttäjien keskuudessa teki Sheeranista myös iTunes-palvelun myydyimmän artistin Britanniassa, Irlannissa ja Uudessa-Seelannissa. Vuoden 2014 Grammy-gaalassa se oli ehdokas vuoden albumin ja parhaan pop-albumin saajaksi, ja helmikuussa 2015 se voitti vuoden parhaan brittiläisen albumin Brit Awardin. Britanniassa *x* on ylittänyt yksitoistakertaisen ja Yhdysvalloissa nelinkertaisen platinalevyn rajan. Se on Britannian kaikkien aikojen 20. eniten ja 2010-luvun kolmanneksi eniten myynyt albumi. Suomessa albumi on myynyt hieman alle tuplaplatinalevyn rajan, 19 618 kappaletta.

Albumia seurasi maailmanlaajuinen x-kiertue vuosina 2014–2015. Ed Sheeran esitti kiertueen aikana Lontoossa Wembleyn stadionilla kolme loppuunmyytyä konserttia, joista on taltioitu vuoden 2015 marraskuussa julkaistu konserttivideo ja dokumenttielokuva *Jumpers for Goalposts: Live at Wembley Stadium*.

Kaupallinen menestys
--------------------

Sheeran x-kiertueen konsertissa Wembleyn stadionilla vuonna 2015.
*x* debytoi Sheeranin esikoisalbumin + tavoin Britannian albumilistan ykkösenä. Albumi oli Britannian listaykkönen yhteensä 13 viikon ajan, ja se rikkoi aiemmin Adelen *21*-albumin nimissä olleen ennätyksen pisimpään listaykkösenä pysyneenä albumina. Kaiken kaikkiaan albumi on ollut Britannian albumilistalla 222 listaviikon ajan, joista 99 viikkoa kymmenen parhaan joukossa. *x* myi ensimmäisellä viikollaan 180 000 kappaletta, mikä rikkoi Coldplayn *Ghost Stories* -albumin asettaman vuoden 2014 nopeimmin myydyn albumin ennätyksen. *x* oli Britanniassa vuoden 2014 myydyin albumi: se ylitti viisinkertaisen platinalevyn rajan ja myi yli 1 689 000 kappaletta. British Phonographic Industryn tilaston mukaan *x* on ylittänyt Britannian platinalevyn rajan (300 000 kappaletta) yksitoista kertaa.

*x* oli Sheeranin uran ensimmäinen listaykkönen Yhdysvalloissa, jossa se debytoi Billboard 200 -listan ykkösenä myytyään julkaisuviikollaan 210 000 kappaletta. Albumi on viettänyt Billboard 200 -listalla yhteensä 222 listaviikkoa. Albumi ylitti kaksinkertaisen platinalevyn rajan Yhdysvalloissa vuoden 2015 joulukuussa ylitettyään kahden miljoonan myydyn kappaleen rajan. Vuoden 2017 heinäkuussa albumin kappaleet olivat keränneet Yhdysvalloissa yli 1,51 miljardia toistoa eri suoratoistopalveluiden kautta. Kanadassa albumi debytoi niin ikään albumilistan ykkösenä, ja se oli Kanadassa vuoden neljänneksi eniten myynyt albumi 133 000 kappaleen myyntilukemallaan.

Australiassa *x* vietti kahdeksan peräkkäistä listaviikkoa ykkösenä ja myi 490 000 kappaletta. Albumi putosi Australian albumilistan kymmenen parhaan joukosta vasta vuoden 2015 lokakuussa, ja siitä tuli marraskuussa 2015 kaikkien aikojen ensimmäinen albumi, jonka Australian Recording Industry Association on sertifioinut timanttilevyksi (500 000 myytyä kappaletta). Irlannin albumilistan kärkikymmenikössä *x* vietti yhteensä 156 listaviikkoa eli yli kolme vuotta. Se oli Irlannin listaykkönen 24 viikon ajan. Albumi vietti listan kymmenen parhaan joukossa yli kaksi vuotta (yhteensä 104 viikkoa) myös Tanskassa, Uudessa-Seelannissa ja Australiassa. *x* oli Australian, Tanskan, Irlannin ja Britannian kärkikymmenikössä yhteensä viitenä peräkkäisenä vuonna (2014–2018), ja Alankomaiden, Uuden-Seelannin, Norjan ja Ruotsin kärkikymmenikössä neljänä peräkkäisenä vuonna (2014–2017).

International Federation of the Phonographic Industryn julkaiseman tilaston mukaan *x* oli vuoden 2014 maailman kolmanneksi myydyin albumi myytyään julkaisuvuonnaan 4,4 miljoonaa kappaletta. Vuonna 2015 se oli toiseksi myydyin albumi kolmen ja puolen miljoonan kappaleen myynnillään. Albumi on näin ollen myynyt maailmanlaajuisesti yli kymmenen miljoonaa kappaletta.

Arvostelumenestys
-----------------

Kriitikoiden keskuudessa *x* sai positiivisen vastaanoton. Metacritic-sivustolla albumi on saanut 67 pistettä sadasta perustuen eri julkaisujen kirjoittamiin arvosteluihin. *The Daily Telegraphin* Neil McCormick antoi albumille täydet viisi tähteä, ja AllMusic-sivuston Stephen Thomas Erlewine kolme ja puoli tähteä viidestä. Erlewine nosti arvostelussaan esille Sheeranin hip hop -elementtien käytön, joiden hän kirjoitti esimerkiksi "antavan musiikille miellyttäviä piirteitä". AllMusicin Jon O'Brien kuvaili albumin "sisältävän Sheeranin akustisen musiikin ja hip hop -soundin yhdistelmän, mutta tuovan esiin myös R&B-tunnetta ja suoraviivaista popia." The A.V. Club -sivuston Annie Zaleski antoi albumin arvosanaksi B ja kommentoi Sheeranin osoittavan musiikillaan "kasvamisen olevan sotkuista ja rankkaa" mutta myös viestivän, että kypsyys ja itseluottamus vievät elämässä pitkälle. *Entertainment Weeklyn* Melissa Maerz antoi albumin arvosanaksi niin ikään B. *Los Angeles Timesin* Randall Roberts, joka antoi albumille kaksi ja puoli tähteä viidestä, kutsui albumin musiikin olevan "taitavasti tehtyä, anteliasta ja hauskaa". *The Guardianin* Alex Petridis antoi arviossaan albumille neljä tähteä viidestä ja kehui Sheeranin "koettelevan albumilla tekemisensä rajoja itsevarmasti."

*Billboardin* Jason Lipshutz antoi albumille 81/100 pistettä, ja kuvaili Sheeranin olevan albumilla "nälkäinen ja vaistoihinsa luottava artisti, joka tekee kaiken mahdollisen noustakseen uudelle tasolle." *Q*-lehden John Aizlewood antoi albumille neljä tähteä viidestä ja kuvaili, että Sheeranin tapa tuoda albumille monia yhteistyökumppaneita olisi voinut olla "mahdollisesti hölmö ratkaisu", jossa Sheeran kuitenkin onnistuu. *USA Todayn* Brian Mansfield sanoi albumin olevan "harvinainen, koska se sekä tyydyttää että samanaikaisesti nostattaa odotuksia" tulevan varalle. *The Boston Globen* Sarah Rodman kehui albumia hyväksi ja kuvasi Sheeranin olevan albumilla elementissään.

Kappaleet
---------

1. One – 4.12
2. I'm A Mess – 4.04
3. Sing – 3.55
4. Don't – 3.39
5. Nina – 3.45
6. Photograph – 4.19
7. Bloodstream – 5.00
8. Tenerife Sea – 4.01
9. Runaway – 3.25
10. The Man – 4.10
11. Thinking Out Loud – 4.41
12. Afire Love – 5.14

Arviot
------

* Metacritic: 67/100
* Allmusic: 3.5/5 tähteä
* Rolling Stone: 3/5 tähteä

Lähteet
-------

1. 1 2  X by Ed Sheeran Reviews and Tracks *metacritic.com*. Metacritic. Viitattu 26.9.2018. (englanniksi)
2. 1 2 3 4 5 6  Ed Sheeran – Full Official Chart History *officialcharts.com*. Official Charts Company. Viitattu 26.9.2018. (englanniksi)
3. 1 2 3  Ed Sheeran X Chart History – *billboard.com*. Billboard. Viitattu 26.9.2018. (englanniksi)
4. ↑  Suomen virallinen lista - Artistit – Ed Sheeran: X *ifpi.fi*. IFPI Finland.  Arkistoitu 24.9.2018. Viitattu 26.9.2018.
5. 1 2  One in six albums sold worldwide is by a UK star BBC. Viitattu 26.9.2018. (englanniksi)
6. 1 2 3  Ed Sheeran *grammy.com*. Grammy. Viitattu 26.9.2018. (englanniksi)
7. 1 2  Doyle, Patrick: Ed Sheeran's Heartache and Wildest Nights: Behind His Raw LP 'X'  7.4.2014. Rolling Stone.  Arkistoitu 4.9.2017. Viitattu 26.9.2018. (englanniksi)
8. ↑  Ed Sheeran is Spotify's Most-Streamed Act for 2014  3.12.2014. Billboard. Viitattu 26.9.2018. (englanniksi)
9. ↑  Ed Sheeran tops iTunes' UK bestseller list *theguardian.com*.  8.12.2014. The Guardian. Viitattu 26.9.2018. (englanniksi)
10. ↑  Rutledge, Daniel: Pharrell, Ed Sheeran and Frozen top NZ iTunes 2014 charts *3news.co.nz*.  9.12.2014. 3 News.  Arkistoitu 9.12.2014. Viitattu 26.9.2018. (englanniksi)
11. ↑  Brit awards 2015: the full list of winners *theguardian.com*.  25.2.2015. The Guardian. Viitattu 26.9.2018. (englanniksi)
12. 1 2 3  Award *bpi.co.uk*. British Phonographic Industry. Viitattu 26.9.2018. (englanniksi)
13. 1 2  Gold & Platinum – RIAA (hakusanalla Ed Sheeran) *riaa.com*. Recording Industry Association of America. Viitattu 26.9.2018. (englanniksi)
14. ↑  Kulta- ja platinalevyt – Ed Sheeran *ifpi.fi*. IFPI Finland.  Arkistoitu 26.9.2018. Viitattu 26.9.2018.
15. ↑  Lane, Dan: X still marks the Number 1 spot for Ed Sheeran  17.8.2014. officialcharts.com. Viitattu 26.9.2018. (englanniksi)
16. ↑  Easterhouse, Jim: Ed Sheeran's 'X' is the fastest-selling artist album of 2014 in U.K. *latimes.com*.  20.7.2014. Los Angeles Times. Viitattu 26.9.2018. (englanniksi)
17. ↑  Caulfield, Keith: Billboard 200 Chart Moves: Ed Sheeran's 'Divide' Tracks Surpass 1 Billion U.S. Streams *billboard.com*.  21.7.2017. Billboard. Viitattu 26.9.2018. (englanniksi)
18. ↑  Bliss, Karen: Nielsen: Canada Loved Taylor Swift, Streaming Music and, Yep, Vinyl in 2014 *billboard.com*.  27.1.2015. Billboard. Viitattu 26.9.2018. (englanniksi)
19. ↑  ARIA Albums: Ed Sheeran X Returns To Number 1 *noise11.com*. Noise11. Viitattu 26.9.2018. (englanniksi)
20. ↑  Ryan, Gavin: ARIA Albums: Adele '25' Debuts At No 1 in Australia *noise11.com*.  28.11.2015. Noise11. Viitattu 26.9.2018. (englanniksi)
21. 1 2  GFK Chart-Track *chart-track.co.uk*. Chart-Track.  Arkistoitu 26.1.2017. Viitattu 26.9.2018. (englanniksi)
22. ↑  Hung, Steffen: danishcharts.com - Ed Sheeran - x *danishcharts.com*.  Arkistoitu 3.2.2018. Viitattu 26.9.2018. (englanniksi)
23. ↑  Hung, Steffen: charts.org.nz - Ed Sheeran - x *charts.org.nz*.  Arkistoitu 19.11.2017. Viitattu 26.9.2018. (englanniksi)
24. ↑  Hung, Steffen: australian-charts.com - Ed Sheeran - x *australian-charts.com*. Viitattu 26.9.2018. (englanniksi)
25. ↑  IFPI Digital Music Report 2015: Charting the Path to Sustainable Growth *ifpi.org*. International Federation of the Phonographic Industry.  Arkistoitu 10.3.2016. Viitattu 26.9.2018. (englanniksi)
26. ↑
27. ↑
28. ↑   (Arkistoitu – Internet Archive)

Aiheesta muualla
----------------

* X discogs.com -sivustolla

Ed Sheeran

|  |  |
| --- | --- |
| Studioalbumit | 
* *+*
* *X*
* *÷*
* *No.6 Collaborations Project*
* *=*
* *−*
* *Autumn Variations*

 |
| EP:t | 
* The Orange Room
* Ed Sheeran
* Want Some?
* You Need Me
* Loose Change
* Songs I Wrote with Amy
* Live at the Bedford
* No. 5 Collaborations Project
* One Take EP
* iTunes Festival: London 2011
* Slumdon Bridge EP - Ed Sheeran & Yelawolf
* Thank You
* iTunes Festival 2012

 |
| Singlet | 
* "The A Team"
* "You Need Me, I Don’t Need You"
* "Lego House"
* "Drunk"
* "Small Bump"
* "I See Fire"
* "Sing"
* "Don’t"
* "Thinking Out Loud"
* "Bloodstream ft. Rudimental"
* "Photograph"
* "Castle on the Hill"
* "Shape of You"
* "Galway Girl"
* "Perfect"
* "Happier"
* "I Don’t Care ft. Justin Bieber"
* "Cross Me" ft. Chance the Rapper & PnB Rock
* "Beautiful People" ft. Khalid
* "Best Part of Me" ft. YEBBA
* "BLOW" ft. Chris Stapleton & Bruno Mars
* "Afterglow"
* "Bad Habits"
* "Shivers"
* "Overpass Graffiti"
* "Celestial"
* "F64"
* "Eyes Closed"
* "Boat"
* "Life Goes On"

 |